次韻景安吳山觀雪
作者：方回
朝代：宋

paragraphs: 盡洗眼底塵，頓寬胸中憂。
此雪端爲誰，奇哉君之遊。
平步飛鳥背，長嘯孤峰頭。
恍惚閬風苑，嫖姚結鄰樓。
了不異天上，培塿視九州。
北方當此時，如蝟縮馬牛。
南方幸不然，但覺瑞彩浮。
晴日一以出，壯觀挽不留。
作急著妙句，小費靈府謀。
老夫儻可從，亦足祛窮愁。
凡骨絕仙分，勝覽輸高流。
乃後有佳集，次第或見收。
冰解燒痕青，問梅孤山幽。